[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 9.11.2007

COM(2007) 701 окончателен

2007/0242 (CNS)

Предложение за

РЕГЛАМЕНТ НА СЪВЕТА

за изменение на Регламент (ЕО) № 1782/2003 относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители по отношение на схемата за подпомагане на памука

(представено от Комисията) {SEC(2007) 1481}{SEC(2007) 1482}

ОБЯСНИТЕЛЕН МЕМОРАНДУМ

1 ) Контекст на предложението

- Основания и цели на предложението

На 7 септември 2006 г., Съдът на Европейските общности отмени реформата в сектора на памука от 2004 г., заключавайки че е бил нарушен принципа на пропорционалност, тъй като:

- ЕО не е провела проучване на въздействието;

- ЕО не е отчела преките трудови разходи при оценката и взимането на решение;

- ЕО не е взела предвид въздействието на новия режим върху сектора за производство на памучни влакна, който, макар и да не е включен в протокола, е пряко свързан с памукопроизводствения бизнес.

На тези елементи, следователно, беше обърнато специално внимание по време на различните етапи на проведената от службите на Комисията оценка на въздействието.

Предложението въвежда нов режим за памука, който цели да насърчи развитието на конкурентоспособен, устойчив и пазарноориентиран сектор на памука при спазване на поетите по силата на протокола задължения.

- Общ контекст

Секторът на памука, въпреки ограниченото му значение за ЕС като цяло (неговият принос към крайното селскостопанско производство е 0,15 %), има силно регионално значение в двете държави-членки, в които основно се произвежда. Около 76 % от съвкупното производство на ЕС (около 1,45 млн. тона необработен памук) се отглежда в Гърция. През 2005 г., 9,0 % от съвкупното селскостопанско производство на Гърция се дължеше на памука, докато в Испания, другият основен производител на ЕС, делът на памука беше 1,3 %. Неголямо количество памук се отглежда и в България; Португалия вече не отглежда памук.

В Гърция, по-голямата част от предназначените за отглеждане на памук 380 000 ха, са разположени в три региона: Тесалия, Македония-Тракия и Стереа Елада. В Испания, производството е съсредоточено в Андалусия, основно в провинциите Севиля и Кордоба. През 2007 г., общата засята с памук площ в Испания е около 65 000 ха.

В ЕС, повечето земеделски стопанства, които отглеждат памук, се характеризират с неголям размер (4,5 ха в Гърция и 11,0 ха в Испания) и висока численост (79 700 в Гърция и 9 500 в Испания). В Гърция памуковите стопанства са с висока степен на специализация; Памукопроизводството е основен поминък в Тесалия.

През последните години се обръща внимание на въздействието на памука върху околната среда. Зависим от напояването и наторяването, памукът обикновено се свързва с представата за ниско биоразнообразие и обедняване на почвата. В допълнение към това, загриженост предизвикват интензивното използване на фитосанитарни продукти, особено инсектициди, както и на дефолианти с оглед улесняване събирането на реколтата.

На равнище преработка, амалгама от частни предприятия и кооперативи превръщат необработения памук в използваем вид посредством процеса на преработване на памука, което представлява отделяне на памуковите влакна от семената. Капацитетът на 29-те испански памукови фабрики, от които почти половината са кооперативи, надхвърля значително производството. В Гърция, капацитетът на памукопреработвателния сектор е по-близо до този на производството и делът на кооперативите също е по-малък (20 от общо 73 предприятия).

В международен план, делът на ЕС в съвкупното световно производство на памук е около 2 %, което му отрежда място на незначителен пазарен фактор. Основните държави-производителки са Китай (24 %), САЩ (20 %) и Индия (14 %).

ЕС е един от световните нетни вносители на памук. Световният износ на памук е доминиран от САЩ, които понастоящем изнасят около 2,75 млн. тона, което представлява дял от 36,5 % в световната търговия.

Най-големите потребители на памук са държавите с установена преработвателна промишленост. Китай използва 32 % от световния памук, следван от САЩ (14 %) и Индия (7 %). Потреблението на памук на ЕС, в размер на около 0,6 млн. тона преработен памук (2,7 % от съвкупното световно потребление), е съсредоточено най-вече в Италия, Португалия и Германия.

Фактът, че ЕС е пренебрежимо малък производител на памук означава, че въздействието на производството на ЕС върху динамиката на цените на световния пазар също е незначително. Това положение е допълнително засилено от факта, че ЕС не подпомага износа в този сектор, предлагайки от друга страна безмитен достъп. Въпреки че политиките на останалите развити и развиващи се държави се отразиха съществено на световните цени на памука, основният фактор за намаляването на цените е увеличената конкуренция от страна на сектора на синтетични тъкани.

В Европа първият режим за подпомагане на памука беше създаден с присъединяването на Гърция към ЕС през 1980 г., като през 1986 г. той обхвана Испания и Португалия. В приложен към Договора за присъединяване протокол се посочва, че Общността осигурява подкрепа за памукопроизводството в регионите, където то е важен отрасъл от селското стопанство. Системата на подпомагане, включвайки предоставянето на помощ за производството, би трябвало да осигури на съответните производители справедлив доход.

Първоначалният режим се основаваше на помощ под формата на „дефицитно плащане“ на преработвателите, които плащат минимална цена на снабдяващите ги с непреработен памук земеделци. Помощта, както и минималната цена, се основават на разликата между една гарантирана цена в рамките на ЕС и световната пазарна цена. Режимът допринесе за бързо развитие на сектора на памука в ЕС.

В последните години ОСП е обект на основна реформа, която цели увеличаване на конкурентоспособността, безопасността на храните и тяхното качество, стабилизиране на доходите на земеделските производители, интегриране на опазването на околната среда в селскостопанската политика, развитие на селските райони, опростяване и засилена децентрализация. Основният водещ принцип на процеса на реформиране на ОСП от 2003 г. е отдалечаването от производствената и ценова подкрепа към подпомагане на доходите на земеделските производители, необвързано с производството.

С оглед привеждането на памука в съответствие с останалите сектори, през април 2004 г. Съветът прие нов режим за памука, основан на подпомагане на доходите на земеделските производители, необвързано с производството, както и на помощ за специфична култура (площ), и двете изплащани пряко на земеделските памукопроизводители. Режимът влезе в сила през януари 2006 г.

- Действащи разпоредби в областта на предложението

В глава 10а от дял IV от Регламент (EО) № 1782/2003 на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители се установяват правила за специфичното плащане за памук. Разпоредбите на тази глава бяха анулирани с решение на Съда на Европейските общности по дело C-310/04 от 7 септември 2006 г. Последиците от анулирането бяха суспендирани до приемането в разумен срок на нов регламент.

- Съвместимост с другите политики и цели на Съюза

Не се прилага.

2 ) Консултации със заинтересованите страни и оценка на въздействието

- Консултации със заинтересованите страни

Методи на консултации, основни целеви сектори и общ профил на респондентите

За подпомагане изготвянето на настоящото предложение и оценяването на въздействието му бяха поръчани две независими проучвания за, съответно, анализиране на социално-икономическите аспекти на памука и оценка на въздействието на режима върху околната среда. При тези две проучвания, събирането на данните и оценките на въздействието се основаваха на специфични въпросници, адресирани до заинтересованите страни, както и на проведени интервюта с експерти.

Службите на Комисията организираха също така работни срещи и семинари, в които участваха заинтересованите страни. Тези консултации се провеждаха в допълнение към редовните срещи с работещи в сектора, организирани в рамките на Консултативен комитет по памука и Управителен комитет по естествени влакна. Бяха организирани срещи и с представители на трудещите се и неправителствени организации от областта на политиките за развитие и опазването на околната среда, както и с експерти по памука от академичните среди и с властите на регионите, в които отглеждането на памука е отрасъл със съществено значение.

От 8 май 2007 г. до 22 юни 2007 г. бе проведено обществено допитване по Интернет. Комисията получи 320 отговора. Това предостави допълнителна информация за настроенията на по-широк кръг от обществеността.

- Набиране и използване на експертни мнения

Засегнати области на науката и експертното знание

агроикономика и статистика

Използвана методология

Независими проучвания и консултации със заинтересованите страни

Основни консултирани организации/експерти

Вж. по-горе

Използвани средства за осигуряване на публичен достъп до експертните мнения

Резултатите от проведените консултации ще бъдат достъпни на следния електронен адрес:http://ec.europa.eu/agriculture/consultations/cotton/index_en.htm.

- Оценка на въздействието

Комисията проведе оценка на въздействието, фигурираща в Законодателната и работна програма на Комисията за 2007 г., достъпна на страницата Europa в Интернет.

3 ) Правни елементи на предложението

- Кратко описание на предлаганите мерки

С новия режим за памука се цели следното:

o продължаване на селскостопанската дейност като компонент от устойчивото развитие на регионите, в които се отглежда и произвежда памук;

o съвместимост на схемите за подпомагане на земеделските производители с принципите на реформираната ОСП;

o съвместимост на схемите за подпомагане на земеделските производители с поетите от ЕС в рамките на СТО задължения и ограничаване на всяко отрицателно въздействие върху развиващите се държави;

o стабилност и контрол на бюджета на ЕС;

o конкурентоспособност и пазарна ориентираност на сектора на памука на ЕС;

o намаляване на въздействието на памукопроизводството върху околната среда;

o опростяване управлението на режима за подпомагане на памукопроизводителите.

С оглед постигането на тези цели, настоящото предложение препоръчва 65 % от ресурсите, предназначени за подпомагане на сектора на памука преди реформата от 2004 г., да продължават да спадат към схемата за единно плащане. Подобно на останалите земеделски производители, ползващи се от режима на необвързано с производството подпомагане, отглеждащите памук земеделци също ще могат да разчитат на до известна степен стабилни доходи, като същевременно запазят свободата да се пригаждат към развитието на пазара.

Останалите 35 % от ресурсите биха продължили да бъдат обвързани с производството на памук, като плащане на площ. Тези обвързани с производството плащания са замислени с цел гарантиране на непрекъснатостта на процеса на отглеждане на памук в степен, достатъчна за запазване на памукопроизводството в тези райони, в които значението му като икономическа дейност е съществено.

Съдът на Европейските общности повдигна в частност въпроса за обосновка на избраното равнище на необвързано с производството подпомагане. Въпросът е как режимът за памука да бъде внедрен в реформата на ОСП, като същевременно се запазят целите на Протокола за памука в Актовете за присъединяване на Испания и Португалия.

Проведените в контекста на оценката на въздействието анализи и допълнителни въпросници дадоха представа за различните производствени структури и фактори, влияещи върху процеса на взимане на решение на земеделския производител. С наличните средства за количествено моделиране не може да се определи със сигурност връзката между предлагането и обвързаните с производството плащания. Все пак, повечето от проведените симулации еднозначно посочват, че в средносрочен план 35 %-ното равнище на обвързано с производството подпомагане би стимулирало памукопроизводството – което е в съответствие с Протокола – като същевременно се съблюдават принципите на реформата на ОСП.

През 2004 г., Съветът реши да определи равнище на обвързаното с производството подпомагане от 35 %, въпреки че Комисията беше предложила 40 %. Връщането към по-високо равнище на обвързано с производството подпомагане в този момент би натоварило значително администрациите на държавите-членки и би намалило единните плащания, предоставяни на земеделците от сектора на памука.

От административна гледна точка, всяка промяна на равнището на обвързаното с производството подпомагане във възходяща посока би довело до намаляване равнището на необвързаното с производството подпомагане и вследствие на това – до преизчисляване на всичките права за получаване на плащания, предоставени през 2006 г. на традиционните производители на памук в съответните държави-членки. Напротив, запазването на равнище на обвързано с производството подпомагане от 35 % не би довело до допълнително увеличаване на административната тежест.

Ако бъде определено равнище на необвързано с производството подпомагане, надхвърлящо 65 %, това би рискувало да предизвика значителни сътресения в сектора на памука. Следователно, след анализиране на възможните сценарии, както е описано в Оценката на въздействието, Комисията стигна до извода, че с оглед постигането на набелязаните цели е необходимо съществуващото равновесие между обвързаното и необвързаното с производството подпомагане да бъде запазено, като в режима се въведат незначителни допълнителни промени.

Предлага се максималната площ да остане в същия размер от 450 597 ха (370 000 ха в Гърция, 70 000 ха в Испания, 360 ха в Португалия и 10 237 ха в България). Би следвало да бъде запазен и размерът на плащанията на площ, като, в случай на заявления за плащане, надхвърлящи максималната площ, определена за държава-членка, се пристъпи към пропорционалното му намаляване.

Както необвързаната с производството помощ, така и тази за специфична култура ще продължат да зависят от удовлетворяването на критериите за кръстосано спазване, което ще доведе до увеличаване на едно по-екологосъобразно памукопроизводство, без това да има отражение върху доходите.

Помощта за специфична култура ще продължи да бъде предоставяна на допустим за финансиране хектар памук, при условие че площта се запази поне до събирането на реколтата, без задължението да се предоставя или продава памук. Памукът ще трябва да отговаря на минималните критерии да бъде със задоволително добро пазарно качество.

Предлага се подпомагане на междуотрасловите организации с оглед по-добро координиране на комерсиализирането на памука, съставяне на договори между земеделците и преработвателите и насърчаване на доброто качество.

Финансовите средства за преструктуриране на регионите, в които се отглежда памук, както е предвидено в член 143г от Регламент (ЕО) № 1782/2003 (22 млн. EUR годишно от бюджетната 2007 година нататък), вече са прехвърлени на ЕЗФРСР и включени, по силата на Решения 2006/410/EО и 2006/636/EО на Комисията, в годишната разбивка на подкрепата на Общността за развитието на селските райони, която извършват държавите-членки. По такъв начин, в периода 2007–2013 г., мерките в регионите, в които се отглежда памук, ще бъдат финансирани допълнително с 154 млн. EUR под формата на допълнително подпомагане от страна на Общността. Това ще позволи на държавите-членки да подпомогнат допълнително например процеса на преструктуриране на стопанствата в сектора на отглеждане на памук и в памукопреработвателната промишленост.

С оглед подпомагане насърчаването на производството на памук в ЕС, се препоръчва създаването на „означение за произход“. Това бе експлицитно поискано по време на процеса на консултации от заинтересованите страни.

През март 2006 г., Комисията се ангажира да предприеме преглед на политиката по отношение на действието на Регламент (ЕО) № 510/2006 относно закрилата на географски указания и наименования за произход на земеделски продукти и храни. В тази рамка, Комисията ще проучи възможността за включване на памука в приложното поле на регламента.

С оглед развитието на имиджа на памука, произведен в Общността, както и неговото използване, Комисията ще анализира ползата, ефикасността и ефективността от включването на памукови продукти, изцяло произведени и изработени в ЕС, в списъка от продукти, спрямо които са допустими насърчителни и информационни мерки.

- Правно основание

Член 37, параграф 2 от Договора за създаване на Европейската общност и Протокол № 4 относно памука (приложен към Акта за присъединяване от 1979 г.).

- Принцип на субсидиарност

Предложението оставя важни елементи на отговорността на държавите-членки:

- одобрение на площите за памукопроизводство,

- одобрение на сортовете,

- одобрение на междуотрасловите организации,

- разпределение на правата за получаване на плащания,

- определяне на правилата за опазване на околната среда.

- Принцип на пропорционалност

Предложението не нарушава принципа на пропорционалност, тъй като е в съответствие с целите на Общата селскостопанска политика и същевременно съблюдава поетите по силата на Протокол № 4 задължения.

- Избор на инструменти

Предложени инструменти: Регламент на Съвета за въвеждане на нова схема за подпомагане, която да замести анулирания с решение на Съда на Европейските общности по дело C-310/04 от 7 септември 2006 г. режим.

4) Въздействие върху бюджета

Националната базова площ и размерът на помощта на допустим за финансиране хектар остават неизменни спрямо настоящото положение. Все пак, с намаляване на свързаното с производството подпомагане за земеделските производители, членове на одобрена междуотраслова организация, от 10 EUR/ха на 3 EUR/ха, размерът на помощта за тези земеделски производители е намалял от 4,4 млн. EUR на 1,4 млн. EUR, което би компенсирало всеки допълнителен разход за информационни мерки и насърчаване.

2007/0242 (CNS)

Предложение за

РЕГЛАМЕНТ НА СЪВЕТА

за изменение на Регламент (ЕО) № 1782/2003 относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители по отношение на схемата за подпомагане на памука

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност и по-специално алинея трета на член 37, параграф 2 от него,

като взе предвид Акта за присъединяване на Гърция и по-специално параграф 6 от Протокол № 4 от него относно памука[1],

като взе предвид предложението на Комисията,

като взе предвид становището на Европейския парламент[2],

като взе предвид становището на Европейския икономически и социален комитет[3],

като има предвид, че:

(1) Глава 10а от дял IV от Регламент (ЕО) № 1782/2003[4], както е добавена от член 1, параграф 20 от Регламент (ЕО) № 864/2004[5], установява правила за специфична помощ за памука.

(2) С решение на Съда на Европейските общности от 7 септември 2006 г. по дело С-310/04[6], глава 10a от дял IV от Регламент (ЕО) № 1782/2003 беше анулирана като нарушаваща принципа на пропорционалност, в частност с позоваването на обстоятелството, че „Съветът, автор на Регламент (ЕО) № 864/2004, не е показал пред Съда, че с приемането на новата схема за подпомагане на памука, създадена по силата на този регламент, той действително е действал благоразумно, отчитайки всички необходими фактори и обстоятелства по случая, включително разходите за труд във връзка с отглеждането на памука и икономическата жизненост на памукопреработващите предприятия – което той е следвало да вземе предвид при оценяването на рентабилността на тази култура“, както и че Съдът не е могъл „да се увери дали законодателната власт на Общността е могла, без да се надхвърлят пределите на широките правомощия, с които се ползва в тази област, да достигне до заключението, че определянето размера на специфичната помощ за памука на 35 % от общата съществуваща помощ по предишната схема за подпомагане би било достатъчно, за да се гарантира постигането на целта, посочена в съображение 5 в преамбюла към Регламент (ЕО) № 864/2004, в частност осигуряването на рентабилност и по такъв начин - на запазването на тази култура, цел, която отразява постановеното в параграф 2 от Протокол № 4“. Съдът постанови също така последиците от анулирането да бъдат суспендирани до приемането в разумен срок на нов регламент.

(3) В съответствие с решението на Съда по дело C-310/04 е необходимо приемането на нова схема на специфична помощ за памука.

(4) Новата схема следва да постигне заложените в параграф 2 от Протокол № 4 относно памука, приложен към Акта за присъединяване на Гърция (оттук нататък наричан „Протокол № 4“), цели за подпомагане на памукопроизводството в регионите на Общността, където то е важен отрасъл от селското стопанство, за осигуряване на съответните производители на справедлив доходи, както и за стабилизиране на пазара чрез подобряване на структурата на предлагане и маркетинг.

(5) Необходимо е да бъдат взети предвид всички релевантни фактори и обстоятелства във връзка със специфичното положение на сектора на памука, включително всички елементи, необходими за оценката на рентабилността на тази култура. За тази цел беше започнат процес на оценка и консултации: бяха проведени две проучвания за анализиране на социално-икономическите аспекти на памука и оценка на въздействието на бъдещата схема за подпомагане на памука върху начина, по който сектора на памука на Общността влияе на околната среда; бяха организирани също така специфични семинари и консултация със заинтересованите страни по Интернет.

(6) Прекъсването на прякото подпомагане на стопаните и въвеждането на схемата за единно плащане са основополагащи елементи в процеса на реформиране на Общата селскостопанска политика (ОСП), насочени към преминаване от политика на ценово и производствено подпомагане към политика на подпомагане на доходите на земеделските стопани. С Регламент (ЕО) № 1782/2003 тези елементи се въведоха за няколко селскостопански продукти.

(7) С оглед постигането на целите, заложени в реформата на ОСП, подпомагането за памука следва да бъде до голяма степен необвързано с производството и интегрирано в схемата на единно плащане.

(8) Пълното интегриране в схемата на единно плащане на схемата на подпомагане в сектора на памука е вероятно да доведе до значителен риск от сътресения в производството за регионите на Общността, в които се произвежда памук. Част от помощта, следователно, би трябвало да продължи да бъде обвързана с отглеждането на памук чрез помощ за специфична култура, предоставяна на допустим за финансиране хектар. Нейният размер следва да бъде изчисляван така, че да бъдат постигнати заложените в параграф 2 на Протокол № 4 цели, като същевременно схемата за памука бъде приобщена към основното русло на процеса на реформиране и опростяване на ОСП. За тази цел, в светлината на проведената оценка, е обосновано размерът на общата налична помощ за хектар на държава-членка да бъде определен на 35 % от националния дял на помощта, косвено предоставяна на производителите. Такъв размер позволява секторът на памука да бъде ориентиран към дългосрочна икономическа жизненост, насърчава устойчивото развитие на регионите, в които се произвежда памук и осигурява на земеделските производители справедлив доход.

(9) Останалите 65 % от националния дял на помощта, косвено предоставяна на производителите, следва да бъдат налични за схемата на единно плащане.

(10) Поради екологични съображения, следва да бъде определена базова площ на държава-членка с оглед ограничаването на засяваните с памук площи. В допълнение, допустимите за финансиране площи следва да бъдат сведени до тези, разрешени от държавите-членки.

(11) С оглед удовлетворяването на нуждите на памукопреработвателната промишленост, допустимостта за подпомагане следва да бъде в зависимост от минимални критерии за качество на действително събраната реколта памук.

(12) С оглед предоставянето на възможност на памукопроизводителите и памукопреработвателите да подобрят качеството на своята продукция, следва да бъде насърчено създаването на междуотраслови организации, които да бъдат одобрени от държавите-членки. Общността следва косвено да допринесе за дейността на тези организации като увеличи помощта за тези земеделски производители, които членуват в тях.

(13) С оглед прилагането на новата схема на подпомагане за памука от началото на календарната година, настоящият регламент следва да влезе в сила от 1 януари 2008 г.

(14) Регламент (ЕО) № 1782/2003 следва да бъде съответно изменен,

ПРИЕ НАСТОЯЩИЯ РЕГЛАМЕНТ:

Член 1

Регламент (ЕО) № 1782/2003 се изменя, както следва:

(1) В дял IV, глава 10а се заменя със следния текст:

„Глава 10а Помощ за специфична култура за памук

Член 110a – Обхват

Помощ се отпуска на земеделците, произвеждащи памук с код по КН 5201 00 и при условията, определени в настоящата глава.

Член 110б – Допустимост за предоставяне на помощ

1. Помощта се предоставя на хектар допустима за финансиране площ памук. Допустима за предоставяне на помощ е площ, разположена на земеделска земя, на която държавата-членка е позволила да се произвежда памук, засят във вид на разрешени сортове и действително събран, като са били съблюдавани обичайните условия за отглеждане.

Помощта по член 110а се предоставя за памук със задоволително добро пазарно качество.

2. Държавите-членки предоставят разрешение относно посочените в параграф 1 площ и сортове в съответствие с подробните правила и условия, приети съгласно посочената в член 144, параграф 2, процедура.

Член 110в – Базови площи и размери на помощта

1. Националните базови площи се определят, както следва:

- България: 10 237 ха,

- Гърция: 370 000 ха,

- Испания: 70 000 ха,

- Португалия: 360 ха.

2. Размерът на помощта за допустим за финансиране хектар е, както следва:

- България: 263 EUR,

- Гърция: 594 EUR за 300 000 хектара и 342,85 EUR за останалите 70 000 хектара,

- Испания: 1 039 EUR,

- Португалия: 556 EUR.

3. Ако допустимата за финансиране площ памук в дадена държава-членка и година надхвърли определената в параграф 1 базова площ, посочената в параграф 2 помощ за тази държава-членка се намалява пропорционално с надхвърлянето на базовата площ.

За Гърция обаче, пропорционалното намаляване се прилага по отношение на размера на помощта, определен за частта на националната базова площ от 70 000 ха с оглед съблюдаването на общия размер от 202,2 млн. EUR.

4. Редът и условията за прилагане на настоящия член се приемат в съответствие с процедурата по член 144, параграф 2.

Член 110г – Одобрени междуотраслови организации

1. За целите на тази глава, „одобрена междуотраслова организация“ означава правен субект, съставен от земеделски производители на памук и поне един памукопреработвател, чийто предмет на дейност обхваща:

- подпомагане по-доброто координиране на начина на пазарна реализация на памука, в частност посредством изследователски и пазарни проучвания,

- изготвяне на типови договори, съобразени с правилата на Общността,

- насочване на производството към продукти, които са по-добре приспособени към нуждите на пазара и потребителското търсене, особено по отношение на качеството и потребителската защита,

- актуализиране на методите и средствата за подобряване на продуктовото качество,

- разработване на пазарни стратегии за насърчаване на памуковата продукция чрез схеми за удостоверяване на качеството.

2. Държавата-членка, на чиято територия са установени памукопреработвателите, одобрява междуотрасловите организации, съблюдаващи критериите, които трябва да бъдат приети в съответствие процедурата, установена в член 144, параграф 2.

Член 110д – Изплащане на помощта

1. На земеделските производители се предоставя помощ на допустим за финансиране хектар, в съответствие с член 110в.

2. На земеделските производители, членуващи в одобрена междуотраслова организация, се предоставя помощ на допустим за финансиране хектар в рамките на базовата площ, в съответствие с член 110в, параграф 1, увеличена с 3 EUR.“

(2) В член 156, параграф 2, буква ж) се заменя със следното:

„ж) Дял IV, глава 10a, се прилага от 1 януари 2008 г. по отношение на засетия след тази дата памук.“

Член 2

Настоящият регламент влиза в сила на деня след датата на неговото публикуване в Официален вестник на Европейския съюз .

Той се прилага от 1 януари 2008 г.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета

Председател

ФИНАНСОВА ОБОСНОВКА |

1. | БЮДЖЕТЕН РЕД: (номенклатура 2007) 05 03 01 02 05 03 02 40 | БЮДЖЕТНИ КРЕДИТИ: Бюджет 2007 г. 2 111 млн. EUR 261 млн. EUR |

2. | НАИМЕНОВАНИЕ: Регламент на Съвета за изменение на Регламент (ЕО) № 1782/2003 относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители по отношение на схемата за подпомагане на памука. |

3. | ПРАВНО ОСНОВАНИЕ: Член 37, параграф 2 от Договора |

4. | ЦЕЛИ: Вследствие реформирането на сектора на памука по силата на Регламент (ЕО) № 864/2004 на Съвета и решението на Съда на Европейските общности от 7 септември 2006 г. по дело C-310/04, с което се анулира глава 10а от дял IV от Регламент (ЕО) № 1782/2003 на Съвета, с настоящото предложение се цели въвеждане на нови разпоредби относно специфичната помощ за памука. |

5. | ФИНАНСОВО ВЪЗДЕЙСТВИЕ | 12-МЕСЕЧЕН ПЕРИОД (млн. EUR) | ФИНАНСОВА ГОДИНА 2007 (млн. EUR) | ФИНАНСОВА ГОДИНА 2008 (млн. EUR) |

5.0 | РАЗХОДИ – ЗА СМЕТКА НА БЮДЖЕТА НА ЕО (ВЪЗСТАНОВЯВАНИЯ/ИНТЕРВЕНЦИИ) – ЗА СМЕТКА НА НАЦИОНАЛНИТЕ ВЛАСТИ – ДРУГИ | – | – | 277,1 |

5.1 | ПРИХОДИ – СОБСТВЕНИ РЕСУРСИ НА ЕО (ТАКСИ/МИТА) – НАЦИОНАЛНИ | – | – | – |

2009 | 2010 | 2011 | 2012 | 2013 |

5.0.1 | ОЧАКВАНИ РАЗХОДИ | 277,3 | 277,4 | 277,5 | 277,8 | 278,1 |

5.1.1 | ОЧАКВАНИ ПРИХОДИ | – | – | – | – | – |

2014 | 2015 | 2016 | от 2017 г. |

5.0.2 | ОЧАКВАНИ РАЗХОДИ | 278,3 | 278,6 | 278,9 | 279,1 |

5.1.2 | ОЧАКВАНИ ПРИХОДИ | – | – | – | – |

5.2 | МЕТОД НА ИЗЧИСЛЕНИЕ: Вж. приложението. |

6.0 | МОЖЕ ЛИ ПРОЕКТЪТ ДА БЪДЕ ФИНАНСИРАН ОТ БЮДЖЕТНИ КРЕДИТИ, ВПИСАНИ В СЪОТВЕТНАТА ГЛАВА НА ТЕКУЩИЯ БЮДЖЕТ? | ДАНЕ |

6.1 | МОЖЕ ЛИ ПРОЕКТЪТ ДА БЪДЕ ФИНАНСИРАН ЧРЕЗ ТРАНСФЕР НА БЮДЖЕТНИ КРЕДИТИ ОТ ЕДНА ГЛАВА ОТ ТЕКУЩИЯ БЮДЖЕТ В ДРУГА? | ДАНЕ |

6.2 | ЩЕ БЪДЕ ЛИ НЕОБХОДИМ ДОПЪЛНИТЕЛЕН БЮДЖЕТ? | ДАНЕ |

6.3 | ЩЕ БЪДЕ ЛИ НЕОБХОДИМО ВПИСВАНЕ НА БЮДЖЕТНИ КРЕДИТИ В БЪДЕЩИ БЮДЖЕТИ? | ДАНЕ |

БЕЛЕЖКИ: Предложението не променя текущото съотношение между обвързаните и необвързаните с производството помощи, както и не изменя разпоредбите относно вторите. Във връзка с обвързаните с производството помощи, настоящето предложение не изисква никакъв допълнителен разход по отношение на действащия режим, тъй като базовите площи, както и размерът на помощта, остават неизменни. Все пак, с намаляване на обвързаното с производството подпомагане на земеделските производители, членуващи в одобрена междуотраслова организация, ще се спестят 3 млн. EUR. |

Приложение

1 – Помощ за специфична култура памук (Гърция, Португалия, Испания) – бюджетна позиция 05 03 02 40 |

Гърция | Испания | Португалия |

Базова площ | 300 000 ха | 70 000 ха | 360 ха |

Размер на помощта | 594 EUR/хa | 1 039 EUR/хa | 556 EUR/хa |

както и |

Базова площ | 70 000 ха |

Размер на помощта | 342,85 EUR/хa |

Общо 1: | 202 199 500 EUR | 72 730 000 EUR | 200 160 EUR |

Увеличаване размера на помощта за производители, членове на одобрена междуотраслова организация |

Базова площ | 370 000 ха | 70 000 ха | 360 ха |

Размер на помощта | 3 EUR/хa | 3 EUR/хa | 3 EUR/хa |

Общо 2: | 1 110 000 EUR | 210 000 EUR | 1 080 EUR |

Общо | 203 309 500 EUR | 72 940 000 EUR | 201 240 EUR |

Общо ЕС 15 за всяка бюджетна година | 276 450 740 EUR |

2 – България: Включване в СЕПП – позиция 05 03 01 02 |

Базова площ | 10 237 ха |

Размер на помощта | 263 EUR/хa |

Общо | 2 692 331 EUR |

Бюджетна година | Размер на поетапно въвеждане за България |

2008 | 673 083 EUR | 25 % |

2009 | 807 699 EUR | 30 % |

2010 | 942 316 EUR | 35 % |

2011 | 1 076 932 EUR | 40 % |

2012 | 1 346 166 EUR | 50 % |

2013 | 1 615 399 EUR | 60 % |

2014 | 1 884 632 EUR | 70 % |

2015 | 2 153 865 EUR | 80 % |

2016 | 2 423 098 EUR | 90 % |

от 2017 г. | 2 692 331 EUR | 100 % |

Общо разходи: 1 + 2 |

Бюджетна година | Общо |

2008 | 277 123 823 EUR |

2009 | 277 258 439 EUR |

2010 | 277 393 056 EUR |

2011 | 277 527 672 EUR |

2012 | 277 796 906 EUR |

2013 | 278 066 139 EUR |

2014 | 278 335 372 EUR |

2015 | 278 604 605 EUR |

2016 | 278 873 838 EUR |

от 2017 г. | 279 143 071 EUR |

[1] ОВ L 291, 19.11.1979, стр. 174. Протокол, последно изменен с Регламент (ЕО) № 1050/2001 (ОВ L 148, 1.6.2001 г., стр. 1).

[2] ОВ C …, …, стр. ….

[3] ОВ C …, …, стр. ….

[4] ОВ L 270, 21.10.2003 г., стр. 1. Регламент, последно изменен с Регламент (ЕО) № 552/2007 (ОВ L 131, 23.5.2007 г., стр. 10).

[5] ОВ L 161, 30.4.2004 г., стр. 48.

[6] 2006 ECR I-7285.